钦定古今图书集成/方舆汇编/职方典/第1282卷 > 《重修祁山观碑记》蒋春电
## 钦定古今图书集成/方舆汇编/职方典/第1282卷 > 《重修祁山观碑记》蒋春电

海内灵秀，常锺于山，四岳而外，为福地名山者，不知
其几。要皆层峦耸翠，踞形胜之奇，修竹茂林，参资生
之化，故亦与川岳相并传焉。祁山，古名山也。秦郡既
分之后，而建县治于山之阳，邑以“祁”，命名山以邑，增
重而祁山为一邑大观矣。且由衡岳分其脉，九疑、芝
山衍其派，潇湘其襟带，雷洞、唐亭，包络山川，竞秀毓
为人文，吾民之利赖祁山也。讵《小补》云乎哉？循环世
次，以历有明。自高皇帝奠鼎之初，而我先祖德先公
始迩山麓而卜居，环山而田者，暂归吾祖，山依于田，
而祁山且为蒋氏之世业。以德先之孙添贵室万氏，
生子凡九，迄今子孙丽亿，皆其所托苞焉。当是时，积
储稍裕，乃为之鼎新其宫观，刻绘其神相。万历甲申
年举道，阳祐初化，建玉皇殿，相继修辑，巍巍乎宫殿
盘踞，岂幸成也。至若奇花异草，争妍吐艳，虎啸猿啼，
来游来息，杨柳春风，梧桐秋月，黄鸟播𪾢睆之音，杜
宇鸣故归之感，实人间别有一天也。以故缙绅士夫，
四方豪杰，迁客骚人，或登临以寄傲，或栖迹以怡情，
览胜而新赋，诗触景而谐对偶题匾遗记者，比比皆
是也。亦乌知经营缔构者为谁，式廓者为谁，绳武其
后又为谁也？于是咸相聚曰：“是宜勒石以志不朽。”